Apel la înscrieri pentru studenții UB la competiția “Vote for Europe”, organizată de Rețeaua Instituțională a Universităților din Capitalele Europei – UNICA

Rețeaua Instituțională a Universităților din Capitalele Europei / Network of Universities from the Capitals of Europe – UNICA anunță lansarea unei noi ediții a concursului de clipuri video „Votați pentru Europa”/ “Vote for Europe”.
[bookmark: _GoBack]În preajma alegerilor europene, inițiativa își propune să evidențieze ideile și să dea glas vocilor studenților din universitățile membre ale Rețelei UNICA, din care face parte și Universitatea din București. La concurs se pot înscrie și studenții de la universități membre ale rețelei care-și au sediul în țări din afara Europei.
Concursul se adresează tuturor studenților de la toate ciclurile de studii – licență, masterat și/ sau doctorat. Persoanele interesate sunt invitate să-și prezinte ideile în legătură cu alegerile europene într-un clip video de maximum 2 minute (120 secunde). 
Acestea sunt rugate să completeze, până duminică, 31 martie 2024, la ora 23:59 (CEST), formularul de înscriere online, disponibil pe site-ul UNICA, și să transmită link-ul cu videoclipul înscris în concurs prin WeTransfer. De asemenea, aplicația va include și o descriere a clipului de 300 de caractere.
Studenții nu pot participa individual, ci în echipe de doi, trei, patru sau cinci membri. Mai multe informații despre regulamentul concursului de clipuri video „Votați pentru Europa”/ “Vote for Europe” sunt disponibile aici. 
Un juriu format din membri UNICA, ESN, ESU (Uniunea Studenților Europeni – European Students’ Union) și din instituții europene vor decide care sunt cele mai bune trei videoclipuri înscrise în concurs. Câștigătorii vor fi recompensați cu premii în bani. De asemenea, vor fi acordate și trei mențiuni.
UNICA este o rețea instituțională formată din 53 de universități din 37 de capitale ale Europei, care aduc laolaltă peste 175.000 de angajați și 1.950.000 de studenți. Fondată în anul 1990, misiunea UNICA este de a facilita colaborările internaționale și de a promova leadership-ul academic prin înțelegerea și schimbul de bune practici între membrii săi.
